
26-TA-1613: Noteikumu projekts (Grozījumi)
Grozījumi Ministru kabineta 2024. gada 17. decembra noteikumos Nr. 880 "Atbalsta programmas nosacījumi energoefektivitātes paaugstināšanas pasākumu īstenošanai daudzdzīvokļu dzīvojamās mājās"
	Nr.p.k.
	Saskaņošanai nosūtītā projekta redakcija
	Iebildums / Priekšlikums
	Apstrādes informācija
	Galīgā redakcija

	1.0 Likumi.lv (07.05.2026.)

	Izsludināšana: 31.08.2026. 16:52

	1.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums (KEM - 07.09.2026.)
Aicinām izvērtēt iespēju papildināt anotāciju par noteikumu 28.4. grozījumu ietekmi uz atbalsta saņēmējiem, pievēršot uzmanību arī tam, ka atbilstoši Elektroenerģijas tirgus likuma 2. panta 54. punktā noteiktajai definīcijai, 50 kilovatu jaudas slieksnis atbalsta saņēmējiem ļauj pretendēt arī uz universālā neto norēķinu sistēmas pakalpojuma izmantošanas tiesībām, kā arī nodrošina lietotājiem labvēlīgu regulējumu atbilstoši ETL 9.1.prim panta prasībām. 
Piedāvātā redakcija
-
	Ņemts vērā
Iebildums ņemts vērā. Anotācija papildināta ar skaidrojumu par noteikumu 28.4. apakšpunkta grozījumu ietekmi uz atbalsta saņēmējiem, tostarp norādot priekšrocības, ko rada elektroenerģijas ražošanas iekārtas jaudas sliekšņa noteikšana līdz 50 kilovatiem.
	Anotācija (ex-ante)
1.3. Pašreizējā situācija, problēmas un risinājumi

	2.
	Anotācija (ex-ante)
Pielikumi
	Priekšlikums (FM - 07.09.2026.)
Ņemot vērā, ka ar noteikumu projekta 6.punktu palielināts piesaistāmā valsts aizdevuma limits par 32 milj. EUR, lūdzam pievienot anotācijas pielikumu, kurā aktualizēti dati par esošo programmas īstenošanas gaitu, kā arī izvērtēta turpmāka programmas ietekme, riski un sagaidāmie zaudējumi, finansiālais rezultāts un programmas īstenošanas izmaksu noteikšanas principi, piemēram, atbilstība segtajam riskam, kredītriskam, izsniegšanas un ilgtermiņa darbības izdevumi, kā arī iekļauta informācija par zaudējumu segšanu, kas pārsniedz pirmo zaudējumu noteikto robežu, no piesaistītiem finanšu resursiem, kā arī informācija par maksas par Altum noslogoto kapitālu iecenošanu, maksas apmēru, kā arī pamatojumu par vadības izmaksas izmaiņām finanšu instrumentu griezumā, lai ievērotu Attīstības finanšu institūcijas likuma 12.panta trešajā un ceturtajā daļā noteikto, vai arī izvērtēt un anotācijā apliecināt, ka noteikumu projektā ietvertie grozījumi neietekmē apstiprināto programmas rādītāju novērtējumu.
Piedāvātā redakcija
-
	Ņemts vērā
Iebildums ņemts vērā. Anotācija papildināta ar skaidrojumu, ka piesaistāmā valsts aizdevuma limita palielināšana līdz 70 000 000 euro nemaina apstiprināto programmas rādītāju novērtējumu, jo netiek mainīts programmas tvērums, finansējuma saņēmēju loks, atbalsta piešķiršanas nosacījumi, finanšu instrumentu nosacījumi un programmas risku segšanai pieejamais publiskais finansējums.
	Anotācija (ex-ante)
Pielikumi

	Izsludināšana: 03.08.2026. 07:36

	3.
	Anotācija (ex-ante)
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
	Iebildums (VK - 14.08.2026.)
Lūdzam izvērtēt projekta radītās administratīvā sloga izmaiņas un, konstatējot administratīvo izmaksu izmaiņas, veikt to monetāro novērtējumu un attiecīgi papildināt anotācijas 2.3. un 2.4. apakšpunktu.

Vēršam uzmanību, ka anotācijas 1.3. apakšpunktā norādīts, ka ar projektu tiek paplašināts dzīvokļu īpašnieku kopības pārstāvju loks, kā arī noteikts pienākums atsevišķos gadījumos iesniegt ēkas pagaidu energosertifikāta pārrēķinu. Vienlaikus projekts paplašina to elektroenerģijas ražošanas iekārtu tvērumu, uz kurām attiecas atbalsts un ar tā saņemšanu saistītās informācijas sniegšanas prasības.
Ņemot vērā minēto, lūdzam izvērtēt, vai salīdzinājumā ar spēkā esošo regulējumu minētās izmaiņas maina informācijas sniegšanas pienākumu izpildei nepieciešamo darbību apjomu, to izpildes biežumu vai personu loku, kas šos pienākumus izpilda. Konstatējot administratīvo izmaksu izmaiņas, lūdzam veikt to monetāro novērtējumu attiecīgajām mērķa grupām un atspoguļot to anotācijas 2.3. un 2.4. apakšpunktā.

Tiesību akta projektiem ir jāvērtē ietekme uz administratīvo slogu un apstiprinoša rezultāta gadījumā jāveic administratīvo izmaksu monetārs novērtējums, saskaņā ar Ministru kabineta 2021. gada 7. septembra noteikumu Nr. 617 “Tiesību akta projekta sākotnējās ietekmes izvērtēšanas kārtība” 15. punktu. 

Lai veiktu administratīvo izmaksu monetāro novērtējumu, vispirms ir nepieciešams identificēt informācijas sniegšanas pienākumu un ar tā izpildi saistītās administratīvās aktivitātes. Pēc tam ir jānosaka katras administratīvās aktivitātes izpildei nepieciešamās darbības un to veikšanai patērētais laiks (piemēram, informācijas iegūšana, iesnieguma vai cita dokumenta sagatavošana, informācijas apkopošana, dokumentu pievienošana, informācijas iesniegšana elektroniski vai pa pastu u.c.). Pēc administratīvo aktivitāšu identificēšanas un laika patēriņa noteikšanas ir nosakāmas Ministru kabineta noteikumos Nr. 617 paredzētās aprēķina formulas parametru vērtības un veicams administratīvo izmaksu monetārais novērtējums. Aprēķina skaidrojuma sadaļā lūdzam norādīt pantus/punktus par kuriem veikts aprēķins un  pamatot katru izmantoto formulas parametra vērtību, norādot tās noteikšanas metodi un izmantotos pieņēmumus.

Lai vienkāršāk būtu veikt aprēķinu, Valsts kanceleja aicina izmantot Vadlīnijās tiesību akta sākotnējās ietekmes novērtēšanai un novērtējuma ziņojuma sagatavošanai vienotajā TAP portālā (pieejamas Ministru kabineta tīmekļvietnē - https://www.mk.gov.lv/lv/media/16905/download?attachment) 22.-25.lp ietvertos norādījumus administratīvo izmaksu monetārā novērtējuma veikšanai.

Aprēķinu veikšanai lūdzu izmantot paplašināto standarta izmaksu modeli. Metodiskie materiāli aprēķinu veikšanai pieejami šeit: Metodiskās rokasgrāmatas un apmācības | Ministru kabinets (mk.gov.lv). 
Piedāvātā redakcija
-
	Nav ņemts vērā
Izvērtējot noteikumu projektā paredzētās izmaiņas, secināts, ka tās nerada jaunus informācijas sniegšanas pienākumus un nemaina jau noteikto informācijas sniegšanas pienākumu izpildei nepieciešamo darbību apjomu vai biežumu.
Dzīvokļu īpašnieku kopības pārstāvju loka precizēšana maina tikai to personu loku, kuras ir tiesīgas dzīvokļu īpašnieku kopības vārdā veikt noteikumos paredzētās darbības. Tā nemaina iesniedzamās informācijas un dokumentu apjomu, iesniegšanas kārtību vai biežumu. Turklāt fiziskas personas noteikšana par pārstāvi ir dzīvokļu īpašnieku kopības izvēle, nevis jauns pienākums.
Elektroenerģijas ražošanas iekārtu tvēruma precizēšana arī nerada jaunas informācijas sniegšanas prasības. Neatkarīgi no iekārtas jaudas atbalsta pretendents iesniedz jau spēkā esošajā regulējumā paredzēto informāciju par iekārtu, tās saražotās elektroenerģijas pašpatēriņu un projekta izmaksām. Grozījumi precizē tikai to elektroenerģijas ražošanas iekārtu loku, kuru iegādei un uzstādīšanai iespējams saņemt atbalstu.
Ēkas pagaidu energosertifikāta pārrēķins ir tehniskās dokumentācijas sastāvdaļa, kuru sagatavo neatkarīgs eksperts ēku energoefektivitātes jomā, izmantojot projekta ietvaros jau sagatavotajā ēkas pagaidu energosertifikātā ietverto informāciju. Noteikumu projekts neparedz jaunu atsevišķu pieteikumu vai papildu informācijas iesniegšanas procedūru. Pārrēķins tiek pievienots jau iesniedzamajam projekta pabeigšanu apliecinošo dokumentu kopumam un iesniegts elektroniski kopā ar pārējiem dokumentiem. Tādējādi netiek palielināts dokumentu iesniegšanas biežums vai radīta jauna administratīvā procedūra.
	Anotācija (ex-ante)
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu

	4.
	Anotācija (ex-ante)
2.1. Sabiedrības grupas, kuras tiesiskais regulējums ietekmē, vai varētu ietekmēt
	Iebildums (VK - 14.08.2026.)
Lūdzam pārskatīt un pilnveidot anotācijas 2.1. apakšpunktā sniegto informāciju par projekta ietekmētajām sabiedrības grupām un projekta ietekmi uz tām.
Vēršam uzmanību, ka anotācijā kā projekta ietekmētā sabiedrības grupa norādīti tikai daudzdzīvokļu māju dzīvokļu īpašnieki – fiziskās personas, savukārt juridiskajām personām norādīts, ka projekts šo grupu neskar. Vienlaikus ar projektu tiek precizēts un paplašināts to personu loks, kuras var pārstāvēt dzīvokļu īpašnieku kopību, paredzot, ka pārstāvis var būt gan fiziska, gan juridiska persona, kā arī projektā paredzētas citas izmaiņas atbalsta saņemšanas un projekta īstenošanas nosacījumos.

Lūdzam attiecīgi pārskatīt projektā faktiski ietekmētās mērķa grupas un papildināt ietekmes aprakstu, raksturojot tieši projekta radītās izmaiņas attiecīgajām mērķa grupām, nevis vispārīgi norādot uz atbalsta sniegšanu daudzdzīvokļu māju dzīvokļu īpašniekiem. Vēršam uzmanību, ka šobrīd ietekmes apraksts raksturo spēkā esošo regulējumu, nevis grozījumu radīto ietekmi.
Piedāvātā redakcija
-
	Ņemts vērā
Anotācijas 2.1. apakšpunkts ir precizēts, norādot noteikumu projekta faktiski ietekmētās sabiedrības grupas
	Anotācija (ex-ante)
2.1. Sabiedrības grupas, kuras tiesiskais regulējums ietekmē, vai varētu ietekmēt

	5.
	Noteikumu konsolidētā versija
28.1.4. neatkarīga eksperta ēku energoefektivitātes jomā e-parakstīts ēkas energosertifikāta vai pagaidu energosertifikāta pārrēķins, ja ēkas energosertifikāts izstrādāts un reģistrēts Būvniecības informācijas sistēmā līdz 2021. gada 15. aprīlim, vai ja precizētais ēkas pagaidu energosertifikāts ir izstrādāts pēc 2026. gada 18. jūnija;
	Iebildums (KEM - 14.08.2026.)
Klimata un enerģētikas ministrija (turpmāk - Ministrija) lūdz skaidrot, kāpēc ēkas energosertifikātiem, kas veikti saskaņā ar normatīvajiem aktiem, jāveic atkārtots pārrēķins. Papildus tam skaidrot pārrēķina pievienoto vērtību un vai šīs izmaksas tiks segtas no atbalsta programmas. Lūdzam skaidrot, kādēļ nepieciešams elektroniski parakstīts dokuments, ja ēkas energosertifikāti ir publiski pieejami datu bāzēs, piemēram, BIS.
Piedāvātā redakcija
-
	Nav ņemts vērā
Noteikumu projektā paredzētā prasība pievienot neatkarīga eksperta elektroniski parakstītu ēkas energosertifikāta un ēkas pagaidu energosertifikāta pārrēķinu attiecas tikai uz energosertifikātiem, kas izstrādāti līdz 2026. gada 18. jūnijam. Prasības mērķis ir nodrošināt, ka projekta sākotnējie un sasniedzamie energoefektivitātes rādītāji tiek novērtēti pēc vienotas aprēķinu metodikas, tādējādi nodrošinot salīdzināmus un objektīvi pārbaudāmus rezultātus. Izmaksas tiks segtas no atbalsta programmas.
	Noteikumu konsolidētā versija
28.1.4. neatkarīga eksperta ēku energoefektivitātes jomā e-parakstīts ēkas energosertifikāta vai pagaidu energosertifikāta pārrēķins, ja ēkas energosertifikāts izstrādāts un reģistrēts Būvniecības informācijas sistēmā līdz 2021. gada 15. aprīlim, vai ja precizētais ēkas pagaidu energosertifikāts ir izstrādāts pēc 2026. gada 18. jūnija;

	6.
	Noteikumu konsolidētā versija
28.3. daudzdzīvokļu dzīvojamās mājas inženiersistēmu atjaunošana, pārbūve vai izveide ne tālāk kā līdz daudzdzīvokļu dzīvojamās mājas zemes robežai, tai skaitā nodrošinot individuālu siltuma uzskaiti saskaņā ar normatīvajiem aktiem par ekspluatējamu ēku energoefektivitātes minimālajām prasībām, izņemot ieguldījumus fosilos energoresursus izmantojošās tehnoloģiskās iekārtās, kas attiecīgajā ēkā uz vietas ražo enerģiju konkrētās ēkas patēriņam (šis ierobežojums neattiecas uz centralizētajai siltumapgādei pieslēgtajām ēkām);
	Iebildums (KEM - 14.08.2026.)
Ministrija lūdz precizēt, izsakot piedāvātajā redakcijā.
 
Piedāvātā redakcija
daudzdzīvokļu dzīvojamās mājas inženiersistēmu atjaunošana, pārbūve vai izveide ne tālāk kā līdz daudzdzīvokļu dzīvojamās mājas zemes robežai, tai skaitā nodrošinot individuālu siltuma un karstā ūdens uzskaiti ar attālinātu nolasāmību saskaņā ar normatīvajiem aktiem par ekspluatējamu ēku energoefektivitātes minimālajām prasībām...

 
	Ņemts vērā
Noteikumu projekta punkts precizēts.
	Noteikumu konsolidētā versija
28.3. daudzdzīvokļu dzīvojamās mājas inženiersistēmu atjaunošana, pārbūve vai izveide ne tālāk kā līdz daudzdzīvokļu dzīvojamās mājas zemes robežai, tai skaitā nodrošinot individuālu siltuma un karstā ūdens uzskaiti ar attālinātu nolasāmību saskaņā ar normatīvajiem aktiem par ekspluatējamu ēku energoefektivitātes minimālajām prasībām, izņemot ieguldījumus fosilos energoresursus izmantojošās tehnoloģiskās iekārtās, kas attiecīgajā ēkā uz vietas ražo enerģiju konkrētās ēkas patēriņam (šis ierobežojums neattiecas uz centralizētajai siltumapgādei pieslēgtajām ēkām);

	7.
	Noteikumu konsolidētā versija
29.4. ja projekta ietvaros tiek izbūvēta vai atjaunota kopīga inženiertehniskā infrastruktūra, tai skaitā centralizēta apkures sistēma, atjaunojamo energoresursu elektroenerģijas ražošanas iekārtas vai citi risinājumi, kas kalpo vairākām daudzdzīvokļu dzīvojamām mājām, attiecināmās izmaksas sadala starp attiecīgajiem projektiem proporcionāli katras mājas izmantošanas apjomam vai gūtajam ieguvumam, pamatojot izmaksu sadalījumu projekta dokumentācijā;
	Iebildums (KEM - 14.08.2026.)
Ministrija lūdz visā tekstā lietot Enerģētikas likuma 1. panta 11 un 12 punkta terminus - “atjaunīgā enerģija” un “atjaunīgie energoresursi ”.
Piedāvātā redakcija
-
	Ņemts vērā
Noteikumu projektā un anotācijā terminoloģija precizēta, aizstājot lietotos terminus ar Enerģētikas likuma noteiktajiem terminiem "atjaunīgā enerģija" un "atjaunīgie energoresursi", nodrošinot vienotu terminoloģijas lietojumu normatīvajos aktos.
	Noteikumu konsolidētā versija
29.4. ja projekta ietvaros tiek izbūvēta vai atjaunota kopīga inženiertehniskā infrastruktūra, tai skaitā efektīva centralizētā siltumapgādes sistēma, atjaunīgos energoresursus izmantojošas elektroenerģijas ražošanas iekārtas vai citi risinājumi, kas kalpo vairākām daudzdzīvokļu dzīvojamām mājām, attiecināmās izmaksas sadala starp attiecīgajiem projektiem proporcionāli katras mājas infrastruktūras izmantošanas apjomam vai gūtajam ieguvumam, pamatojot izmaksu sadalījumu projekta dokumentācijā. Šā apakšpunkta ietvaros nav attiecināmas izmaksas par ieguldījumiem fosilos energoresursus izmantojošās tehnoloģiskajās iekārtās;

	8.
	Noteikumu konsolidētā versija
29.4. ja projekta ietvaros tiek izbūvēta vai atjaunota kopīga inženiertehniskā infrastruktūra, tai skaitā centralizēta apkures sistēma, atjaunojamo energoresursu elektroenerģijas ražošanas iekārtas vai citi risinājumi, kas kalpo vairākām daudzdzīvokļu dzīvojamām mājām, attiecināmās izmaksas sadala starp attiecīgajiem projektiem proporcionāli katras mājas izmantošanas apjomam vai gūtajam ieguvumam, pamatojot izmaksu sadalījumu projekta dokumentācijā;
	Iebildums (KEM - 14.08.2026.)
Ministrija lūdz precizēt, izsakot piedāvātajā redakcijā, izslēdzot iespēju atbalstīt fosilo resursu patērējošas iekārtas.
Piedāvātā redakcija
ja projekta ietvaros tiek izbūvēta vai atjaunota kopīga inženiertehniskā infrastruktūra, tai skaitā efektīva centralizēta apkures sistēma, atjaunojamo energoresursu elektroenerģijas ražošanas iekārtas vai citi risinājumi, izņemot ieguldījumus fosilos energoresursus izmantojošās tehnoloģiskās iekārtās, kas kalpo vairākām daudzdzīvokļu dzīvojamām mājām, attiecināmās izmaksas sadala starp attiecīgajiem projektiem proporcionāli katras mājas izmantošanas apjomam vai gūtajam ieguvumam, pamatojot izmaksu sadalījumu projekta dokumentācijā;
	Ņemts vērā
Noteikumu projekta 29.4. apakšpunkts precizēts, skaidri nosakot, ka attiecināmo izmaksu sadales nosacījums nav piemērojams ieguldījumiem fosilos energoresursus izmantojošās tehnoloģiskajās iekārtās.
	Noteikumu konsolidētā versija
29.4. ja projekta ietvaros tiek izbūvēta vai atjaunota kopīga inženiertehniskā infrastruktūra, tai skaitā efektīva centralizētā siltumapgādes sistēma, atjaunīgos energoresursus izmantojošas elektroenerģijas ražošanas iekārtas vai citi risinājumi, kas kalpo vairākām daudzdzīvokļu dzīvojamām mājām, attiecināmās izmaksas sadala starp attiecīgajiem projektiem proporcionāli katras mājas infrastruktūras izmantošanas apjomam vai gūtajam ieguvumam, pamatojot izmaksu sadalījumu projekta dokumentācijā. Šā apakšpunkta ietvaros nav attiecināmas izmaksas par ieguldījumiem fosilos energoresursus izmantojošās tehnoloģiskajās iekārtās;

	9.
	Noteikumu konsolidētā versija
77.1. neprivatizēto pašvaldībām piederošo dzīvokļu izīrēšana, biedrību un nodibinājumu īpašumā esošu dzīvokļu izīrēšana, īres tiesisko attiecību uzsākšana vai dzīvokļu uzturēšana, lai tos izīrētu atbilstoši likumam "Par palīdzību dzīvokļa jautājumu risināšanā", izņemot šā likuma III1 nodaļu, kura kvalificējama kā pašvaldības saimnieciskā darbība un attiecīgi vērtējama atbilstoši komercdarbības atbalsta kontroles normām, piemērojot attiecīgo komercdarbības atbalsta regulējumu;
	Iebildums (FM - 17.08.2026.)
Ņemot vērā, ka atbalsts dzīvokļu izīrēšanai likuma "Par palīdzību dzīvokļa jautājumu risināšanā" 15. pantā minētajām citām personu kategorijām var kvalificēties kā komercdarbības atbalsts, lūdzam izteikt noteikumu 77.1. apakšpunktu, piemēram, zemāk piedāvātajā redakcijā.
Piedāvātā redakcija
77.1. neprivatizēto pašvaldībām piederošo dzīvokļu izīrēšana, biedrību un nodibinājumu īpašumā esošu dzīvokļu izīrēšana, īres tiesisko attiecību uzsākšana vai dzīvokļu uzturēšana, lai tos izīrētu atbilstoši likumam "Par palīdzību dzīvokļa jautājumu risināšanā", izņemot šā likuma III1 nodaļu, kura kvalificējama kā pašvaldības saimnieciskā darbība, un dzīvokļu izīrēšana šī likuma 15. pantā minētajām citām personu kategorijām, kura var kvalificēties kā pašvaldības saimnieciskā darbība,  attiecīgi vērtējama atbilstoši komercdarbības atbalsta kontroles normām, piemērojot attiecīgo komercdarbības atbalsta regulējumu;
	Ņemts vērā
Noteikumu projekta punkts precizēts atbilstoši piedāvātai redakcijai.
	Noteikumu konsolidētā versija
77.1. neprivatizēto pašvaldībām piederošo dzīvokļu izīrēšana, biedrību un nodibinājumu īpašumā esošu dzīvokļu izīrēšana, īres tiesisko attiecību uzsākšana vai dzīvokļu uzturēšana, lai tos izīrētu atbilstoši likumam "Par palīdzību dzīvokļa jautājumu risināšanā", izņemot šā likuma III1 nodaļu, kura kvalificējama kā pašvaldības saimnieciskā darbība, un dzīvokļu izīrēšana šī likuma 15. pantā minētajām citām personu kategorijām, kura var kvalificēties kā pašvaldības saimnieciskā darbība,  attiecīgi vērtējama atbilstoši komercdarbības atbalsta kontroles normām, piemērojot attiecīgo komercdarbības atbalsta regulējumu;

	10.
	Noteikumu (grozījumu) projekts
 Izdarīt Ministru kabineta 2024. gada 17. decembra noteikumos Nr. 880 "Atbalsta programmas nosacījumi energoefektivitātes paaugstināšanas pasākumu īstenošanai daudzdzīvokļu dzīvojamās mājās" (Latvijas Vēstnesis, 2024, 249. nr.; 2025, 67., 177. nr.; 2026, 85. nr.) šādus grozījumus:
	Priekšlikums (LLPA - 17.08.2026.)
13. Izteikt 34. punktu šādā redakcijā:"34. Dzīvokļu īpašnieki ar pārstāvja starpniecību, bet garantiju gadījumā ar cita finansētāja starpniecību piesakās sabiedrības "Altum" aizdevumam vai garantijai, kā arī kapitāla atlaidei. Kapitāla atlaide no cita finansētāja vai sabiedrības "Altum" attiecināmo izmaksu aizdevuma apmēra nepārsniedz vienu no šādiem apmēriem (izņemot šo noteikumu 30. punktā noteikto gadījumu):34.1. 70 procenti, ja tiek sasniegts šo noteikumu 22.1. apakšpunktā noteiktais mērķis un rūpnieciski ražoti koka karkasa paneļi uzstādīti mājas fasādei pilnā apmērā, no tiem:34.1.1. 50 procenti no šo noteikumu 7. punktā minētā finansējuma;34.1.2. 20 procenti no šo noteikumu 7.1 punktā minētā finansējuma, bet ne vairāk kā 150 000 euro projekta attiecināmajām izmaksām, kas noteiktas atbilstoši šo noteikumu 29. punktam;34.2. 50 procenti, ja sasniegts šo noteikumu 22.1. apakšpunktā noteiktais mērķis un sabiedrība "Altum" pieņēmusi lēmumu par atbalsta piešķiršanu vismaz trim kvartālā esošām mājām;34.3. 45 procenti, ja sasniegts šo noteikumu 22.1. apakšpunktā noteiktais mērķis un uzstādīta ventilējamā fasāde pilnā apmērā;34.4. 40 procenti, ja sasniegts šo noteikumu 22.1. apakšpunktā noteiktais mērķis;34.5. 40 procenti, ja sasniegts šo noteikumu 22.2. apakšpunktā noteiktais mērķis, bet ne vairāk kā 80 000 euro katra projekta attiecināmajām izmaksām, kas noteiktas atbilstoši šo noteikumu 29. punktam."

Priekšlikums.
Lūdzam papildināt noteikumu projektu vai tā anotāciju, skaidri norādot noteikumu projekta 34. punktā paredzēto kapitāla atlaižu finansējuma avotus.
 
Piedāvātā redakcija
-
	Nav ņemts vērā
Noteikumu projekta 34. punkts tiek izteikts jaunā redakcijā, lai tajā jēdzienu “pilnvarotā persona” aizstātu ar jēdzienu “pārstāvis” atbilstoši noteikumu projekta 2.10. apakšpunktā precizētajai terminoloģijai.
Ar noteikumu projekta 34. punkta grozījumiem netiek mainīti kapitāla atlaides apmēri, tās piemērošanas nosacījumi, finansējuma avoti vai finansēšanas kārtība. Kapitāla atlaižu finansējuma avoti jau ir noteikti spēkā esošo noteikumu 7. un 7.1 punktā un skaidri nodalīti 34.1.1. un 34.1.2. apakšpunktā.
Līdz ar to finansējuma avotu papildu skaidrojums neattiecas uz šā noteikumu projekta grozījumu būtību un noteikumu projekta vai anotācijas papildināšana nav nepieciešama.
	Noteikumu (grozījumu) projekts
-

	11.
	Anotācija (ex-ante)
1.2. Mērķis
	Priekšlikums (VK - 14.08.2026.)
Aicinām precizēt anotācijas 1.2. apakšpunktā norādīto projekta mērķi, formulējot to kā ar projektu sasniedzamo rezultātu, nevis kā tiesību akta grozījumu veikšanu.
Vienlaikus lūdzam nodrošināt, ka mērķa formulējums aptver projektā paredzētās būtiskākās izmaiņas, tostarp ne tikai elektroenerģijas ražošanas iekārtu atbalsta nosacījumu precizēšanu, bet arī dzīvokļu īpašnieku kopības pārstāvības un citus ar atbalsta saņemšanu un īstenošanu saistītos nosacījumus.
Piedāvātā redakcija
-
	Ņemts vērā
Anotācijas 1.2. apakšpunktā projekta mērķis precizēts.
	Anotācija (ex-ante)
1.2. Mērķis

	12.
	Anotācija (ex-ante)
1.2. Mērķis
	Priekšlikums (LLPA - 17.08.2026.)
Lūdzam būtiski papildināt noteikumu projekta anotācijas 1.2. apakšsadaļu, kā arī citas attiecīgās anotācijas sadaļas, pilnībā atspoguļojot visu ar noteikumu projektu paredzēto grozījumu saturu, mērķi, pamatojumu un paredzamo ietekmi.
Pašreiz anotācijā noteikumu projekta nepieciešamība galvenokārt pamatota ar jēdziena “mikroģenerācija” aizstāšanu, elektroenerģijas ražošanas iekārtu maksimālās uzstādītās jaudas noteikšanu un atsevišķiem regulējuma piemērošanas precizējumiem. Tomēr noteikumu projekts paredz arī vairākus pēc būtības nozīmīgus grozījumus atbalsta piešķiršanas un projektu īstenošanas nosacījumos.
Piedāvātā redakcija
-
	Ņemts vērā
Anotācija papildināta
	Anotācija (ex-ante)
1.2. Mērķis

	13.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums (FM - 17.08.2026.)
Lūdzam papildināt anotāciju ar informāciju par grozījumu ietekmi uz finansējuma saņēmējiem, jau noslēgtajiem līgumiem un īstenošanā esošajiem projektiem. Vienlaikus skaidrojot vai attiecīgie grozījumi būs uzskatāmi par būtiskiem, kas varētu ietekmēt projektu īstenošanu.
Piedāvātā redakcija
-
	Ņemts vērā
Noteikumu projekta anotācija papildināta.
	Anotācija (ex-ante)
1.3. Pašreizējā situācija, problēmas un risinājumi

	14.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums (FM - 17.08.2026.)
Aicinām papildināt anotāciju ar informāciju par visiem ierosinātajiem grozījumiem, piemēram pievienotās vērtības nodokli.
Piedāvātā redakcija
-
	Ņemts vērā
Noteikumu projekta anotācija papildināta
	Anotācija (ex-ante)
1.3. Pašreizējā situācija, problēmas un risinājumi

	15.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums (FM - 17.08.2026.)
Ņemot vērā noteikumu projekta 10.punktā ietverto regulējumu un anotācijas 1.3.sadaļā “Pašreizējā situācija, problēmas un risinājumi” sniegto skaidrojumu, lūdzam papildināt anotāciju ar izvērstāku skaidrojumu, lai normas piemērotājam nerastos interpretācijas iespējas, proti, ja projekta ietvaros tiek izbūvēta vai atjaunota kopīga inženiertehniskā infrastruktūra, kas kalpo vairākām daudzdzīvokļu dzīvojamām mājām, vai visas daudzdzīvokļu mājas ir ES fondu vai citu finanšu instrumentu saņēmēji. Vienlaikus lūdzam skaidrot, kāda būtu rīcība attiecībā uz finansējuma sadalījumu, ja kāda no daudzdzīvokļu mājās nav projekta īstenotājs.
Piedāvātā redakcija
-
	Ņemts vērā
Noteikumu projekta anotācija papildināta
	Anotācija (ex-ante)
1.3. Pašreizējā situācija, problēmas un risinājumi

	16.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums (LLPA - 17.08.2026.)
Lūdzam būtiski papildināt noteikumu projekta anotācijas 1.3. apakšsadaļu, kā arī citas attiecīgās anotācijas sadaļas, pilnībā atspoguļojot visu ar noteikumu projektu paredzēto grozījumu saturu, mērķi, pamatojumu un paredzamo ietekmi.
Pašreiz anotācijā noteikumu projekta nepieciešamība galvenokārt pamatota ar jēdziena “mikroģenerācija” aizstāšanu, elektroenerģijas ražošanas iekārtu maksimālās uzstādītās jaudas noteikšanu un atsevišķiem regulējuma piemērošanas precizējumiem. Tomēr noteikumu projekts paredz arī vairākus pēc būtības nozīmīgus grozījumus atbalsta piešķiršanas un projektu īstenošanas nosacījumos.
Piedāvātā redakcija
-
	Ņemts vērā
Noteikumu projekta anotācija papildināta
	Anotācija (ex-ante)
1.3. Pašreizējā situācija, problēmas un risinājumi

	17.
	Anotācija (ex-ante)
5. Tiesību akta projekta atbilstība Latvijas Republikas starptautiskajām saistībām
	Priekšlikums (TM - 17.08.2026.)
Pamatojoties uz Ministru kabineta 2021. gada 7. septembra noteikumu Nr. 617 "Tiesību akta projekta sākotnējās ietekmes izvērtēšanas kārtība" 9.19. apakšpunktu, lūdzam izvērtēt projekta atbilstību Latvijas Republikas starptautiskajām saistībām un nepieciešamības gadījumā papildināt anotācijas 5. sadaļu, ievērojot "Vadlīnijas tiesību akta projekta sākotnējās ietekmes novērtēšanai un novērtējuma ziņojuma sagatavošanai Vienotajā tiesību aktu izstrādes un saskaņošanas portālā" līdzīgi kā tas darīts Ministru kabineta 2024. gada 17. decembra noteikumu Nr. 880 "Atbalsta programmas nosacījumi energoefektivitātes paaugstināšanas pasākumu īstenošanai daudzdzīvokļu dzīvojamās mājās" sākotnējā anotācijā. Vēršam uzmanību, ka, piemēram, no projekta 11. punkta izriet tā saistība ar Eiropas Parlamenta un Padomes 2021. gada 24. jūnija Regulas (ES) Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai, 64. panta 1. punkta "c" apakšpunktu.
Piedāvātā redakcija
-
	Ņemts vērā
Anotācijas 5. sadaļa papildināta.
	Anotācija (ex-ante)
5. Tiesību akta projekta atbilstība Latvijas Republikas starptautiskajām saistībām

	18.
	Anotācija (ex-ante)
7.4. Projekta izpildes ietekme uz pārvaldes funkcijām un institucionālo struktūru
	Priekšlikums (VK - 14.08.2026.)
Aicinām pārskatīt anotācijas 7.4. apakšpunktā sniegto novērtējumu, ņemot vērā projektā paredzētās izmaiņas atbalsta administrēšanas nosacījumos un Altum iesniedzamajā dokumentācijā, un attiecīgi atspoguļot projekta ietekmi uz institūcijas veicamajiem procesiem, ja tāda tiek konstatēta.
Piedāvātā redakcija
-
	Ņemts vērā
Projektā paredzētās izmaiņas neietekmē sabiedrības “Altum” funkcijas, institucionālo struktūru vai atbalsta administrēšanas procesus.
Dzīvokļu īpašnieku kopības pārstāvju loka precizēšana nemaina sabiedrībai “Altum” iesniedzamās informācijas un dokumentu apjomu, to iesniegšanas kārtību vai pārbaudes darbības. Arī elektroenerģijas ražošanas iekārtu tvēruma precizēšana nerada jaunus atbalsta administrēšanas procesus, jo projektu izvērtēšana tiek veikta līdzšinējās atbalsta administrēšanas kārtības ietvaros.
Ēkas pagaidu energosertifikāta pārrēķins tiek iesniegts elektroniski kopā ar jau paredzēto projekta pabeigšanu apliecinošo dokumentu kopumu, neradot sabiedrībai “Altum” jaunu atsevišķu dokumentu iesniegšanas vai pārbaudes procedūru.
Ņemot vērā minēto, projekta ietekme uz sabiedrības “Altum” veicamajiem procesiem, funkcijām un institucionālo struktūru nav konstatēta, tādēļ anotācijas 7.4. apakšpunktā saglabāts novērtējums, ka projekts šo jomu neskar.
	Anotācija (ex-ante)
7.4. Projekta izpildes ietekme uz pārvaldes funkcijām un institucionālo struktūru

	19.
	Noteikumu konsolidētā versija
50.3. uzskaites veidlapu par citu saņemto de minimis atbalstu vai de minimis atbalsta uzskaites sistēmā izveidotās un apstiprinātās pretendenta veidlapas identifikācijas numuru saskaņā ar normatīvajiem aktiem par de minimis atbalsta uzskaites un piešķiršanas kārtību, ja projekta ietvaros tiek sniegts atbalsts dzīvokļu īpašniekiem, kas kvalificējams kā komercdarbības atbalsts.
	Priekšlikums (FM - 17.08.2026.)
Ņemot vērā to, ka kopš 2022.gada jūlija informācija par atbalsta pretendenta citu saņemto de minimis atbalstu tiek pilnā apmērā uzglabāta de minimis atbalsta uzskaites sistēmā (pārejas periods noslēdzies) un automātiski ielasās atbalsta pretendenta izveidotajā de minimis veidlapā, lūdzam svītrot noteikumu 50.3. apakšpunktā vārdus "uzskaites veidlapu par citu saņemto de minimis atbalstu vai".
Piedāvātā redakcija
-
	Ņemts vērā
No noteikumu projekta 50.3. apakšpunkta svītroti vārdi “uzskaites veidlapu par citu saņemto de minimis atbalstu vai”, paredzot, ka atbalsta pretendents iesniedz de minimis atbalsta uzskaites sistēmā izveidotās un apstiprinātās pretendenta veidlapas identifikācijas numuru.
Atbilstoši precizēts arī noteikumu 51. punkts, aizstājot atsauci uz uzskaites veidlapas iesniegšanu ar atsauci uz de minimis atbalsta uzskaites sistēmā izveidotās un apstiprinātās pretendenta veidlapas identifikācijas numura iesniegšanu.
	Noteikumu konsolidētā versija
50.3. de minimis atbalsta uzskaites sistēmā izveidotās un apstiprinātās pretendenta veidlapas identifikācijas numuru saskaņā ar normatīvajiem aktiem par de minimis atbalsta uzskaites un piešķiršanas kārtību, ja projekta ietvaros tiek sniegts atbalsts dzīvokļu īpašniekiem, kas kvalificējams kā komercdarbības atbalsts.

	20.
	Noteikumu konsolidētā versija
80. Šo noteikumu 76. punktā minētie dzīvokļu īpašnieki ar Valsts ieņēmumu dienesta elektroniskās deklarēšanas sistēmas starpniecību piesakās de minimis atbalstam.
	Priekšlikums (FM - 17.08.2026.)
Ņemot vērā to, ka de minimis atbalsta uzskaites sistēmā nevar pieteikties de minimis atbalsta saņemšanai un atbalsta pretendenta pienākums, pretendējot uz de minimis atbalstu (pirms atbalsta piešķiršanas), ir sagatavot un iesniegt atbalsta sniedzējam veidlapu par sniedzamo informāciju de minimis atbalsta uzskaitei un piešķiršanai (de minimis veidlapu), lūdzam precizēt noteikumu 80.punktu uz izteikt, piemēram, zemāk piedāvātajā redakcijā. Vienlaikus aicinām izvērtēt nepieciešamību šo noteikumu normu pārcelt pirms noteikumu 79.punkta (tas ir pirms normas par lēmuma pieņemšanu).
Piedāvātā redakcija
Šo noteikumu 76. punktā minētie dzīvokļu īpašnieki, izmantojot Valsts ieņēmumu dienesta elektroniskās deklarēšanas sistēmas piedāvāto autorizācijas un autentifikācijas risinājumu, atbilstoši šo noteikumu 50.3. apakšpunktā noteiktajam, de minimis atbalsta uzskaites sistēmā sagatavo un apstiprina pretendenta veidlapu
	Ņemts vērā
Noteikumu punkts precizēts piedāvātai redakcijai.
	Noteikumu konsolidētā versija
80. Šo noteikumu 76. punktā  minētie dzīvokļu īpašnieki, izmantojot Valsts ieņēmumu dienesta elektroniskās deklarēšanas sistēmas piedāvāto autorizācijas un autentifikācijas risinājumu, atbilstoši šo noteikumu 50.3. apakšpunktā noteiktajam, de minimis atbalsta uzskaites sistēmā sagatavo un apstiprina pretendenta veidlapu

	21.
	Noteikumu konsolidētā versija
82.3. šo noteikumu ietvaros piešķirto de minimis atbalstu drīkst kumulēt ar citu de minimis atbalstu, tai skaitā attiecībā uz vienām un tām pašām attiecināmajām izmaksām, līdz regulas Nr. 2023/2831 3. panta 2. punktā noteiktajam attiecīgajam robežlielumam, kā arī drīkst kumulēt ar citu komercdarbības atbalstu, tai skaitā attiecībā uz vienām un tām pašām attiecināmajām izmaksām, vai citu valsts atbalstu tam pašam riska finansējuma pasākumam, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta komercdarbības atbalsta programmā, ad-hoc lēmumā vai Eiropas Komisijas lēmumā;
	Priekšlikums (FM - 17.08.2026.)
Lūdzam izvērtēt iespēju apvienot noteikumu projekta 82.3. apakšpunktā noteikto nosacījumu ar 82.2. apakšpunktā noteikto, ņemot vērā to, ka abos šajos punktos noteiktie nosacījumi ir par de minimis atbalsta kumulēšanu ar citu de minimis atbalstu. Lūdzam izvērtēt iespēju arī noteikumu 84.4. apakšpunktā noteikto apvienot vienā normā ar iepriekš minētajiem nosacījumiem. Lūdzam skatīt piedāvātās redakcijas piemēru zemāk. 
 
Piedāvātā redakcija
šo noteikumu ietvaros piešķirto de minimis atbalstu drīkst kumulēt ar citu de minimis atbalstu, tai skaitā attiecībā uz vienām un tām pašām attiecināmajām izmaksām, līdz regulas Nr. 2023/2831 3. panta 2. punktā noteiktajam attiecīgajam robežlielumam, kā arī drīkst kumulēt ar citu komercdarbības atbalstu, tai skaitā attiecībā uz vienām un tām pašām attiecināmajām izmaksām, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta komercdarbības atbalsta programmā, ad-hoc lēmumā vai Eiropas Komisijas lēmumā. De minimis atbalstu ar citu de minimis atbalstu par vienām un tām pašām izmaksām var apvienot, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100%.
Ja par vienām un tām pašām projekta attiecināmajām izmaksām tiek piešķirts atbalsts vairāku komercdarbības atbalsta programmu ietvaros, atbalsta saņēmējs iesniedz informāciju par plānoto un piešķirto atbalstu, tai skaitā par tām pašām attiecināmajām izmaksām, norādot atbalsta piešķiršanas datumu (tai skaitā plānoto atbalsta piešķiršanas datumu), atbalsta intensitāti, atbalsta sniedzēju, atbalsta pasākumu vai investīciju un plānoto vai piešķirto atbalsta summu.
 
	Ņemts vērā
Noteikumu 82.2. un 82.3. apakšpunktā paredzētie de minimis atbalsta kumulācijas nosacījumi ir apvienoti vienā apakšpunktā, novēršot regulējuma dublēšanos.
Savukārt informācijas sniegšanas pienākums par plānoto un piešķirto atbalstu saglabāts atsevišķā apakšpunktā, jo tas pēc būtības nav kumulācijas nosacījums, bet gan atbalsta saņēmēja pienākums, kas nepieciešams kumulācijas nosacījumu ievērošanas pārbaudei.
	Noteikumu konsolidētā versija
-

	22.
	Noteikumu konsolidētā versija
88. Piešķirot atbalstu, sabiedrība "Altum" pārbauda dzīvokļu īpašnieku atbilstību de minimis atbalsta saņemšanas nosacījumiem.
	Priekšlikums (FM - 17.08.2026.)
Lai ir nepārprotami skaidrs, ka sabiedrība "Altum" dzīvokļu īpašnieku atbilstības pārbaudi Komisijas 2023. gada 13. decembra Regulas (ES) Nr. 2023/2831 par Līguma par Eiropas Savienības darbību 107. un 108. panta piemērošanu de minimis atbalstam nosacījumiem veic uz atbalsta piešķiršanas brīdi, lūdzam precizēt noteikumu projekta 88. punktu. Lūdzam skatīt piedāvātās redakcijas piemēru zemāk. 
Piedāvātā redakcija
Sabiedrība "Altum" pārbauda dzīvokļu īpašnieku atbilstību regulas Nr. 2023/2831 nosacījumiem uz atbalsta piešķiršanas brīdi. 
	Ņemts vērā
Noteikumu projekts precizēts atbilstoši piedāvātai redakcijai.
	Noteikumu konsolidētā versija
88. Sabiedrība "Altum" pārbauda dzīvokļu īpašnieku atbilstību regulas Nr. 2023/2831  nosacījumiem uz atbalsta piešķiršanas brīdi. 



